Materská škola, Nacina Ves 155, 072 21
Š K O L S K Ý   P O R I A D O K

Vypracovaný v zmysle 
§153 Zákona č.245/2008 Z.z. o výchove a vzdelávaní a o zmene a doplnení niektorých zákonov, Zákona č.355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov, Zákona č.596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení niektorých predpisov, Vyhlášky č.306/2008 Z.z. o materskej škole, zákona č. 390/ 2011 - podľa aktuálnych zmien, Všeobecne záväzného nariadenia obce Nacina Ves o určení príspevkov od zákonných zástupcov detí na čiastočnú úhradu výdavkov v materských školách a v školských jedálňach , Pracovného poriadku pre pedagogických a ostatných zamestnancov a ostatných zamestnancov materskej školy, Dohovoru o právach dieťaťa, Deklarácie práv dieťaťa  s prihliadnutím na špecifické podmienky Materskej školy v Nacinej Vsi.
Školský poriadok materskej školy vydáva riaditeľka Materskej školy v zmysle § 153 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“), v súlade s prevádzkovým a pracovným poriadkom  pre pedagogických zamestnancov a ostatných zamestnancov škôl a školských zariadení vydaného zriaďovateľom .
Školský poriadok je vnútorným dokumentom školy, ktorý predstavuje súhrn záväzných noriem, zásad a pravidiel zabezpečujúcich spolužitie kolektívu detí, ich zákonných zástupcov, pedagogických zamestnancov, odborných zamestnancov i ostatných zamestnancov materskej školy.
Školský poriadok je vypracovaný v súlade s príslušnými všeobecne záväznými právnymi predpismi a je súčasťou taxatívne vymedzenej povinnej pedagogickej dokumentácie školy v súlade s § 11 ods. 3 písm. n) školského zákona.
Školský poriadok zohľadňuje špecifické podmienky Materskej školy s prihliadnutím na požiadavky a potreby zákonných zástupcov a zriaďovateľa a je vypracovaný v súlade s princípmi sledovania najlepších záujmov detí a optimálneho rozvoja detí predškolského veku.
. Školský poriadok upravuje najmä podrobnosti uvedené v § 153 ods. 1 písm. a) až d) školského zákona.
I.

Charakteristika školy


Materská škola je dvojtriedna umiestnená v typizovanej budove, ktorá poskytuje celodennú starostlivosť deťom vo veku od troch do šiestich rokov a deťom s odloženou školskou dochádzkou. Podľa podmienok ponúkame aj starostlivosť o deti od 2 rokov a deťom so špeciálnymi výchovno – vzdelávacími potrebami.
V materskej škole je poskytovaná deťom výchovno – vzdelávacia činnosť

na odbornej pedagogickej úrovni.

V budove MŠ sa okrem tried pre deti nachádzajú príslušné priestory :

Spálne pre deti, šatne a umyvárne pre deti a dospelých, kúpeľňa s práčovňou, kuchyňa, jedáleň, sklad, kancelária riaditeľky a učiteľky a iné príslušné miestnosti. 
II.

Prevádzka v materskej škole


Materská škola zabezpečuje prevádzku v pracovných dňoch od 6,30 hod.

do 16,30 hod.

Riaditeľka materskej školy : Bc. Miloslava Mandelová
Konzultačné hodiny pre rodičov : štvrtok  od 10,30 do 12,30 hod.
Zamestnanci materskej školy : 

učiteľky  - Trieda SOVIČKY
 ( 5-6 r.)     
Miroslava Lukáčová
- triedna učiteľka 
Bc. Barbora Kužmová - Meľková
Trieda SLNIEČKA : ( 2-4 r.)

Bc. Miloslava Mandelová- riaditeľka MŠ
Denisa Jusková –triedna učiteľka
školníčka – Mária Kaločayová

kuchárka – Iveta Natafalušiová
Denný poriadok – PRÍLOHA č.2

III.

Podmienky prijatia a dochádzka dieťaťa do materskej školy

1. Zápis dieťaťa a prijatie do MŠ.
Deti sa do MŠ prijímajú k začiatku školského roka alebo v priebehu roka, pokiaľ je voľná kapacita. Pri prijímaní detí k začiatku šk. roka zverejní riaditeľka materskej školy na hlavnom vchode alebo tabuli oznamov a na internetovej stránke miesto a čas podania prihlášky, počet voľných miest a kritériá prijímania. Prednostne sa prijímajú deti, ktoré dovŕšili vek 5 rokov a pre nich je predprimárne vzdelávanie povinné, deti pokračujúce v PPV a deti, ktoré majú trvalý pobyt v obci Nacina Ves. Prihlášku obdrží rodič v deň zápisu, prípadne si ju stiahne zo stránky obce, alebo si prinesie vyplenú vlastnú žiadosť, ktorá obsahuje všetky potrebné náležitosti. Ak sa naplní kapacita tried, dieťa nemôže byť do materskej školy prijaté ani keď spĺňa vyššie uvedené podmienky. 
Rozhodnutie o pokračovaní predprimárneho vzdelávania dieťaťa od príslušného zariadenia predloží rodič riaditeľke spravidla do 30. apríla. Pokiaľ rodič do tohto času rozhodnutie neobdržal, upozorní riaditeľku na možnosť pokračovania PPV dieťaťa za účelom rezervovania miesta v MŠ.
Zákonný zástupca dieťaťa so špeciálnymi výchovno vzdelávacími potrebami predloží spolu s prihláškou a dokladmi o zdravotnom stave aj vyjadrenie pediatra o možnosti integrácie dieťaťa. 

K tejto problematike priloží aj vyjadrenie špeciálneho pedagóga a psychológa.
V prípade zníženej adaptačnej schopnosti dieťaťa a v záujme jeho zdravého vývinu môže riaditeľka po prerokovaní s rodičmi alebo na základe jeho písomnej žiadosti rozhodnúť o prerušení dochádzky na dohodnutý čas alebo o ukončení tejto dochádzky ak sa nejedná o dieťa plniace PPV.
Dieťa môže byť prijaté na predprimárne vzdelávanie  v priebehu školského roka, ak to umožňuje kapacita materskej školy.
Povinné predprimárne vzdelávanie
Plniť povinné predprimárne vzdelávanie musí každé dieťa, ktoré do 31. augusta (vrátane):

 - dovŕši päť rokov veku, t. j. dieťa podľa § 28a ods. 1 školského zákona,

- dovŕši päť rokov veku a povinné predprimárne vzdelávanie plní formou individuálneho  vzdelávania, t. j. dieťa podľa § 28b ods. 2 školského zákona, - dovŕši šesť rokov veku, ale nedosiahlo školskú spôsobilosť, t. j. dieťa podľa § 28a ods. 3 školského zákona bez ohľadu na to, či plnilo povinné predprimárne vzdelávanie formou individuálneho vzdelávania – toto dieťa bude pokračovať v plnení povinného predprimárneho vzdelávania ešte jeden školský rok,

- nedovŕši päť rokov veku, ale jeho zákonný zástupca k žiadosti o vedenie dieťaťa ako dieťaťa plniaceho povinné predprimárne vzdelávanie predloží súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast, t. j. deti podľa § 28a ods. 5 školského zákona,

- dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy, lebo mu jeho zdravotný stav neumožňuje vzdelávať sa, t. j. dieťa podľa § 28a ods. 6 školského zákona.

 Dieťa, pre ktoré je predprimárne vzdelávanie povinné
Pre dieťa, ktoré dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, je predprimárne vzdelávanie povinné. Povinné predprimárne vzdelávanie v materskej škole trvá jeden školský rok okrem prípadu uvedeného v § 28a ods. 3 školského zákona

Riaditeľka materskej školy, do ktorej bolo dieťa, pre ktoré je predprimárne vzdelávanie povinné prijaté, je povinná oznámiť túto skutočnosť riaditeľke spádovej materskej školy podľa miesta trvalého pobytu daného dieťaťa. Skutočnosť, že dané dieťa od určitého školského roku plní povinné predprimárne vzdelávanie, vyznačí triedna učiteľka v osobnom spise dieťaťa

Dieťa pokračujúce v plnení povinného predprimárneho vzdelávania
Ak dieťa po dovŕšení šiesteho roka veku nedosiahne školskú spôsobilosť, riaditeľka materskej školy podľa § 5 ods. 14 písm. f) zákona č. 596/2003 Z. z. rozhodne o pokračovaní plnenia povinného predprimárneho vzdelávania. Podkladom pre rozhodnutie riaditeľky materskej školy vo veci pokračovania plnenia povinného predprimárneho vzdelávania je podľa § 28a ods. 3 školského zákona vždy predloženie:

- písomného súhlasu príslušného zariadenia výchovného poradenstva a prevencie,

- písomného súhlasu všeobecného lekára pre deti a dorast a

- informovaného súhlas zákonného zástupcu.

Po predložení uvedených súhlasov následne riaditeľka materskej školy podľa § 5 ods. 14 písm. f) zákona č. 596/2003 Z. z. vydá rozhodnutie o pokračovaní povinného predprimárneho vzdelávania a uvedenú skutočnosť zaznamená aj v osobnom spise dieťaťa.

Ak dieťa ani po pokračovaní plnenia povinného predprimárneho vzdelávania v materskej škole nedosiahne školskú spôsobilosť, začne najneskôr 1. septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole.

Vzhľadom na to, že od 1. septembra 2023 nadobudol účinnosť zákon č. 182/2023 Z. z., ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony už nie je účinné toto ustanovenie § 28a ods. 5, ktoré túto vec umožňovalo.
 

žiadne dieťa nemôže byť zaradené ako dieťa plniace povinné predprimárne vzdelávanie pred 5 rokom veku.
 

Aj napriek vyššie uvedeným skutočnostiam platí, že :
 

– Ak zákonný zástupca dieťaťa požiada o to, aby bolo na plnenie povinnej školskej dochádzky v ZŠ výnimočne prijaté dieťa, ktoré nedovŕšilo šiesty rok veku, je povinný k žiadosti predložiť súhlasné vyjadrenie príslušného zariadenia poradenstva a prevencie, súhlasné vyjadrenie všeobecného lekára pre deti a dorast.“., 

 

– na základné vzdelávanie sa prijíma dieťa, ktoré splnilo podmienky podľa § 19 a o ktorého prijatie na základe zápisu podľa § 20 ods. 2 požiadal zákonný zástupca do spádovej školy alebo inej školy podľa výberu zákonného zástupcu. Na základné vzdelávanie možno výnimočne prijať dieťa, ktoré nedovŕšilo šiesty rok veku, po vyjadrení príslušného zariadenia poradenstva a prevencie a všeobecného lekára pre deti a dorast. Ak ide o dieťa, ktoré absolvovalo predprimárne vzdelávanie v zahraničí, zákonný zástupca predloží riaditeľovi kmeňovej školy doklad s uvedením názvu a adresy materskej školy, ktorý potvrdzuje, že dieťa navštevovalo príslušnú materskú školu.“.

 

Z vyššie uvedeného vyplýva, že v nadväznosti na ustanovenie § 19 ods. 5 a § 60 ods. 1 môžu byť na základné vzdelávanie prijaté aj deti pred dovŕšením šiesteho roku veku, ak ich rodičia „zapíšu“ do základnej školy a spolu s prihláškou na vzdelávanie v základnej škole predložia aj vyjadrenie príslušného zariadenia poradenstva a prevencie a vyjadrenie všeobecného lekára pre deti a dorast.

Individuálne vzdelávanie dieťaťa, pre ktoré je predprimárne vzdelávanie povinné
Podľa § 28b ods. 2 školského zákona, formou individuálneho vzdelávania môže povinné predprimárne vzdelávanie plniť dieťa, ktorého:

- zdravotný stav mu neumožňuje plniť povinné predprimárne vzdelávanie v kmeňovej materskej škole

- zákonný zástupca o to požiada materskú školu.

Zákonný zástupca písomne požiada o povolenie individuálneho vzdelávania dieťaťa.

Ak pôjde o dieťa, ktorého zdravotný stav mu neumožňuje plniť povinné predprimárne vzdelávanie v kmeňovej materskej škole a jeho zákonný zástupca požiada kmeňovú materskú školu, do ktorej je dieťa vopred prijaté, o povolenie individuálneho vzdelávania, prílohou k žiadosti je písomný súhlas všeobecného lekára pre deti a dorast. Predprimárne vzdelávanie dieťaťa, ktorému bolo povolené individuálne vzdelávanie podľa § 28b ods. 2 písm. a) školského zákona, teda „zo zdravotných dôvodov“, bude zabezpečovať materská škola v rozsahu najmenej dve hodiny týždenne. Učiteľka, ktorá bude personálne zabezpečovať individuálne (predprimárne) vzdelávanie dieťaťa podľa § 28b ods. 2 písm. a) školského zákona, na konci polroku príslušného školského roku predloží riaditeľke materskej školy písomnú správu o individuálnom (predprimárnom) vzdelávaní daného dieťaťa.

Ak pôjde o dieťa podľa § 28b ods. 2 písm. b) školského zákona, žiadosť zákonného zástupcu o povolenie individuálneho vzdelávania musí obsahovať: a) meno, priezvisko, dátum narodenia, rodné číslo a miesto trvalého pobytu dieťaťa, b) obdobie, na ktoré sa má individuálne vzdelávanie povoliť, c) dôvody na povolenie individuálneho vzdelávania, e) meno a priezvisko fyzickej osoby, ktorá bude uskutočňovať individuálne vzdelávanie dieťaťa, ktorému má byť povolené individuálne vzdelávanie, a doklady o splnení kvalifikačných predpokladov Výdavky spojené s individuálnym vzdelávaním dieťaťa podľa § 28b ods. 2 písm. b) školského zákona znáša zákonný zástupca. Predprimárne vzdelávanie tohto dieťaťa zabezpečuje zákonný zástupca dieťaťa prostredníctvom osoby, ktorá má ukončené najmenej úplné stredné všeobecné vzdelanie alebo úplné stredné odborné vzdelanie. Materská škola, podľa § 28b ods. 6 školského zákona, v spolupráci so zákonným zástupcom alebo zástupcom zariadenia určí obsah individuálneho vzdelávania dieťaťa podľa odseku 2 písm. b) najneskôr do 31. augusta. Zákonný zástupca dieťaťa alebo zástupca zariadenia je povinný v čase a rozsahu určenom materskou školou zabezpečiť účasť dieťaťa podľa odseku 2 písm. b) na povinnom predprimárnom vzdelávaní v materskej škole v priebehu mesiaca marec; materská škola v tomto čase posúdi, či sa pri individuálnom vzdelávaní plní obsah individuálneho vzdelávania. Pri posudzovaní plnenia obsahu individuálneho vzdelávania budú materská škola vychádzať z obsahu individuálneho vzdelávania, ktorý danému dieťaťu určila.

Povolenie individuálneho vzdelávania dieťaťa podľa § 28b ods. 2 písm. b) školského zákona riaditeľka materskej školy zruší:

a) na žiadosť zákonného zástupcu,

b) na základe odôvodného návrhu fyzickej osoby, ktorá uskutočňuje individuálne vzdelávanie dieťaťa,

c) na návrh hlavného školského inšpektora alebo

d) ak sa neplní obsah individuálneho vzdelávania. V prípadoch uvedených v § 28b ods. 8 písm. c) a d) školského zákona sa konanie vo veci zrušenia individuálneho (predprimárneho) vzdelávania začína na podnet riaditeľky materskej školy. Riaditeľka materskej školy rozhodne o zrušení povolenia individuálneho vzdelávania do 30 dní od začatia konania a zároveň zaradí dieťa do príslušnej triedy materskej školy. Odvolanie proti rozhodnutiu o zrušení povolenia individuálneho vzdelávania nemá odkladný účinok, teda je vykonateľné aj v prípade podania opravného prostriedku.

Ak bude mať dieťa zrušené individuálne (predprimárne ) vzdelávanie z niektorého z dôvodov podľa § 28 ods. 8 školského zákona, bude bezodkladne, nasledujúci deň po dni, v ktorom bolo toto rozhodnutie vydané zaradené do príslušnej triedy materskej školy a začne plniť povinné predprimárne vzdelávanie v materskej škole formou pravidelného denného dochádzania v pracovných dňoch v rozsahu najmenej štyri hodiny denne podľa § 59a ods. 5 školského zákona.

Oslobodenie dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie
Zákonný zástupca, ak pôjde o dieťa, ktoré síce dosiahne päť rokov veku do 31. augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, avšak má nepriaznivý zdravotný stav, ktorý mu neumožní vzdelávať sa až do pominutia dôvodov, môže požiadať riaditeľku materskej školy podľa § 59a ods. 1 školského zákona o oslobodenie o povinnosti dochádzať do materskej školy a k žiadosti  priloží:

- písomný súhlas všeobecného lekára pre deti a dorast a

- písomný súhlas zariadenia výchovného poradenstva a prevencie.

Následne, po predložení žiadosti spolu s požadovanými písomnými súhlasmi riaditeľka materskej školy rozhodne o oslobodení dieťaťa od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie.

Dieťaťu, ktoré má vydané rozhodnutie o oslobodení od povinnosti dochádzať do materskej školy zo zdravotných dôvodov, ak ide o povinné predprimárne vzdelávanie sa neposkytuje žiadne vzdelávanie ani v materskej škole, ani individuálnym vzdelávaním, až do pominutia dôvodov, pre ktoré došlo k oslobodeniu.

Zanedbávanie riadneho plnenia povinného predprimárneho vzdelávania
Zákonný zástupca dieťaťa nedbá o riadne plnenie povinného predprimárneho vzdelávania, najmä ak neprihlási dieťa na plnenie povinného predprimárneho vzdelávania alebo ak dieťa, pre ktoré je predprimárne vzdelávanie povinné, neospravedlnene vynechá viac ako päť dní v mesiaci.

 Ak zákonný zástupca nebude dbať o riadne plnenie povinného predprimárneho vzdelávania, riaditeľka materskej školy má podľa § 5 ods. 15 zákona č. 596/2003 Z. z. povinnosť oznámiť obci (v ktorej má dieťa trvalý pobyt) a úradu práce, sociálnych vecí a rodiny podľa miesta trvalého pobytu alebo prechodného pobytu oprávnenej osoby (zákonného zástupcu dieťaťa) konkrétne prípady, keď zákonný zástupca dieťaťa nedbá o riadne plnenie povinného predprimárneho vzdelávania. Zanedbávanie riadneho plnenia povinného predprimárneho vzdelávania vecne príslušný úrad práce sociálnych vecí a rodiny bude následne posudzovať podľa § 12a ods. 1 písm. a) zákona č. 600/2003 Z. z. uplatnením inštitútu osobitného príjemcu.

2. Dochádzka detí do MŠ.
Rodič privádza dieťa do MŠ spravidla do 8,00 hod. a prevezme ho spravidla
po 14,30 hod. Spôsob dochádzky dohodne rodič s riaditeľkou alebo s triednou učiteľkou. Prevzatie dieťaťa do MŠ môže pedagogická pracovníčka odmietnuť, ak zistí, že zdravotný stav dieťaťa nie je vhodný na prijatie do materskej školy. Učiteľka neprevezme dieťa, ani keď po predchádzajúcej chorobe zákonný zástupca nepredloží v prípade infekčného ochorenia ( hepatitída, kiahne a pod. ) potvrdenie od lekára o spôsobilosti dieťaťa navštevovať MŠ, alebo ak absencia trvá do 5 dní ( vrátane víkendov a sviatkov ), nepodpíše vyhlásenie o bezinfekčnosti. Vyhlásenie o bezinfekčnosti musí rodič podpísať aj v tom prípade, ak dieťa nebolo choré, ale nenavštevovalo MŠ z iného dôvodu ( odcestovanie a pod. )
Neprítomnosť dieťaťa a odhlásenie zo stravy oznámi rodič vopred najneskôr

do 8,00 hod. v deň neprítomnosti dieťaťa. Ak sa tak nestane, uhrádza plnú stravnú jednotku, ktorú dieťa obvykle odoberá.

Najneskôr do 14 pracovných dní od začiatku neprítomnosti dieťaťa oznámi rodič dôvod neprítomnosti a predpokladaný čas jeho návratu do kolektívu. Ak je neprítomnosť dlhšia ako 30 po sebe nasledujúcich dní, oznámi dôvod neprítomnosti aj písomne, pričom pri opätovnom nástupe dieťaťa do materskej školy doloží doklad o bezinfekčnosti prostredia. Ak rodič do 14 dní neoznámi riaditeľke alebo triednej učiteľke dôvod neprítomnosti dieťaťa, alebo závažným spôsobom opakovane poruší vnútorný poriadok školy, riaditeľka po predchádzajúcom upozornení rodiča môže rozhodnúť o ukončení dochádzky dieťaťa do MŠ.
Pri ospravedlňovaní detí, pre ktoré je predprimárne vzdelávanie povinné, postupuje riaditeľka podľa aktuálnych usmernení. Zákonný zástupca je povinný nahlásiť dôvod neprítomnosti dieťaťa a návrate dieťaťa do kolektívu podpisuje ospravedlnenie s uvedením dĺžky a dôvodu neprítomnosti dieťaťa,.

Podľa § 144 ods. 10 až 14 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 120/2024 Z. z. s účinnosťou 
od 1. júna 2024 
Neprítomnosť dieťaťa ospravedlňuje škola na základe žiadosti jeho zákonného zástupcu alebo zástupcu zariadenia.

Ak neprítomnosť dieťaťa, ktoré plní povinné predprimárne vzdelávanie, z dôvodu ochorenia trvá najviac 7 po sebe nasledujúcich vyučovacích dní a súhrnne počas mesiaca najviac 14 vyučovacích dní, neprítomnosť sa ospravedlňuje bez predloženia potvrdenia od lekára. Ak neprítomnosť dieťaťa, ktoré plní povinné predprimárne vzdelávanie, z dôvodu ochorenia trvá viac ako 7 po sebe nasledujúcich vyučovacích dní alebo súhrnne počas mesiaca viac ako 14 vyučovacích dní, vyžaduje sa aj predloženie potvrdenia od lekára.  

Vo výnimočných a osobitne odôvodnených prípadoch škola môže vyžadovať lekárske potvrdenie o chorobe alebo iný doklad potvrdzujúci odôvodnenosť neprítomnosti, najmä pri opakovanej neprítomnosti; 

Vo všeobecnosti sa za dôvod ospravedlniteľnej neprítomnosti dieťaťa alebo žiaka na výchove a vzdelávaní podľa § 144 ods. 9 školského zákona uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach. 

§ 144 ods. 11 a 12 upravuje podmienky, za ktorých škola ospravedlňuje neprítomnosť dieťaťa alebo žiaka, ktorá vznikla len z dôvodu ochorenia; § 144 ods. 13 sa týka toho, že škola môže vyžadovať doklad odôvodňujúci neprítomnosť dieťaťa aj v iných prípadoch, t. j. nielen ak ide o neprítomnosť z dôvodu ochorenia (napr. z rodinných dôvodov, nepriaznivých poveternostných podmienok).                      

Zákonný zástupca / zástupca zariadenia 

Zákonný zástupca / zástupca zariadenia vo veci ospravedlňovania neprítomnosti dieťaťa dbá o to, 

aby dieťa dochádzalo do školy pravidelne a včas, 

· oznamuje škole bez zbytočného odkladu dôvod neprítomnosti dieťaťa 

· informuje školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania,

· predkladá doklad preukazujúci dôvod neprítomnosti dieťaťa na výchove a vzdelávaní v súlade so školským poriadkom.

Triedny učiteľ 

Triedny učiteľ vo veci ospravedlňovania neprítomnosti dieťaťa alebo žiaka:

· spolupracuje so zákonnými zástupcami pedagogickými zamestnancami a odbornými zamestnancami,

· eviduje dochádzku a neprítomnosť detí alebo žiakov na vyučovaní,

· vyžaduje ospravedlnenie neprítomnosti detí alebo žiakov, ktoré uschováva do konca príslušného školského roka,

· informuje včas zákonného zástupcu / zástupcu zariadenia alebo príslušného lekára, keď škola postupuje podľa § 144 ods. 13 a v prípade pochybnosti vyžaduje lekárske potvrdenie alebo iný doklad potvrdzujúci dôvod neprítomnosti,         

· oboznamuje zákonných zástupcov / zástupcov zariadení so spôsobom ospravedlňovania neprítomnosti detí alebo žiakov na vyučovaní,

· navrhuje opatrenia súvisiace s porušením školského poriadku týkajúce sa ospravedlňovania neprítomnosti,

· preukázateľne oboznamuje zákonných zástupcov s nedostatkami súvisiacimi s ospravedlňovaním neprítomnosti. 

Riaditeľ školy

Riaditeľ školy vo veci ospravedlňovania neprítomnosti dieťaťa:

· zodpovedá za vypracovanie a dodržiavanie školského poriadku, v ktorom si škola okrem iného má upraviť interné pravidlá ospravedlňovania, ktoré však musia byť v rámci príslušných ustanovení školského zákona,  

· oznamuje príslušnému orgánu štátnej správy a obci, v ktorej má zákonný zástupca / zástupca zariadenia trvalý pobyt, ak zákonný zástupca / zástupca zariadenia nedbá o riadne plnenie povinného predprimárneho vzdelávania alebo povinnej školskej dochádzky.

Lehoty uvedené v školskom zákone sa vo vzťahu k materskej škole týkajú len povinného predprimárneho vzdelávania. Teda, ak ide o dieťa materskej školy, ktoré neplní povinné predprimárne vzdelávanie, vo všeobecnosti sa potvrdenie od lekára nevyžaduje bez ohľadu na dĺžku neprítomnosti dieťaťa, okrem situácií podľa § 144 ods. 13 školského zákona.

Ak dieťa plní povinné predprimárne vzdelávanie a neprítomnosť z dôvodu ochorenia trvá najviac 7 po sebe nasledujúcich vyučovacích dní alebo súhrnne maximálne 14 vyučovacích dní počas mesiaca, ospravedlňuje ju škola na základe žiadosti zákonného zástupcu / zástupcu zariadenia. Tu je potrebné zdôrazniť, že ide o ospravedlňovanie „z dôvodu ochorenia“, nie z akéhokoľvek dôvodu.

Potvrdenie od lekára sa vyžaduje na ospravedlnenie neprítomnosti 

a) viac ako 7 po sebe nasledujúcich vyučovacích dní, t. j. 8 a viac po sebe nasledujúcich vyučovacích dní alebo

b) súhrnne viac ako 14 vyučovacích dní počas mesiaca, t. j. 15  a viac vyučovacích dní. 

3. Úhrada poplatkov za dochádzku.
V zmysle VZN Obecného zastupiteľstva v Nacinej Vsi č 1/2023  o Určení výšky príspevkov od zákonných zástupcov detí/žiakov a dospelých za pobyt v materských školách a na čiastočnú úhradu nákladov a podmienok úhrady v školských jedálňach.

Na čiastočnú úhradu neinvestičných výdavkov MŠ prispieva rodič, alebo iná osoba, ktorá má voči dieťaťu vyživovaciu povinnosť sumu 10 eur mesačne, spravidla do 10. dňa v mesiaci. 
Od tohto poplatku sú oslobodené deti, ktoré sú v hmotnej núdzi a deti, pre ktoré je predprimárne vzdelávanie povinné.
Okrem tohto príspevku je rodič povinný uhradiť príspevok na stravovanie dieťaťa. 
Viď. VZN

V prípade že rodič neuhradí uvedené poplatky v stanovenom termíne, riaditeľka môže po predchádzajúcom upozornení rodiča rozhodnúť o ukončení dochádzky dieťaťa do materskej školy.

4. Ukončenie dochádzky dieťaťa do materskej školy
Riaditeľka MŠ, ak dieťa prestupuje na druhú MŠ nevydáva rozhodnutie o ukončení dochádzky dieťaťa do MŠ, ale berie na vedomie.
· Prijatie dieťaťa prestupom

·  Ak je už dieťa prijaté na predprimárne vzdelávanie v niektorej materskej škole zaradenej v sieti škôl, môže byť dieťa na základe písomnej žiadosti zákonného zástupcu prijaté prestupom do inej materskej školy. Prijatie prestupom sa vzťahuje na všetky deti bez výnimky, teda aj na deti, pre ktoré je predprimárne vzdelávanie povinné.

K žiadosti o prijatie dieťaťa prestupom zákonný zástupca nepredkladá potvrdenie o zdravotnej spôsobilosti dieťaťa, toto potvrdenie je súčasťou fotokópie osobného spisu dieťaťa prijatého prestupom.
O prestupe dieťaťa rozhoduje riaditeľ  školy rozhodnutím o prijatí dieťaťa prestupom, do ktorej požiadal o prijatie dieťaťa prestupom zákonný zástupca. Rozhodnutie o prijatí dieťaťa prestupom nie je rozhodnutím o prijatí dieťaťa.

Ak riaditeľ školy prijme dieťa prestupom, je povinný bez zbytočného odkladu zaslať kópiu rozhodnutia o prijatí dieťaťa prestupom riaditeľovi materskej školy, z ktorej dieťa prestupuje.

Riaditeľ  školy, z ktorej dieťa prestupuje, je povinný do 15 dní od doručenia kópie rozhodnutia zaslať riaditeľovi materskej školy, do ktorej bolo dieťa prijaté prestupom, kópiu osobného spisu dieťaťa .
 

IV.

Vnútorná organizácia materskej školy.

1. Preberanie detí.

Dieťa od rodičov preberá učiteľka a zodpovedá zaň od jeho prevzatia až do odo-

vzdania rodičovi alebo inej splnomocnenej osobe alebo učiteľke, ktorá ju v práci strieda. 
Ak rodič poverí svoje staršie dieťa vyberať súrodenca z materskej školy, predloží riaditeľke splnomocnenie o vyberaní dieťaťa. 
Rodič dieťa odovzdá učiteľke, ktorá má rannú smenu pri dverách triedy a nevstupuje s dieťaťom do triedy. Od tejto chvíle je za dieťa až do odovzdania smeny zodpovedná učiteľka a neskôr učiteľka, ktorá má poobednú smenu, až do príchodu rodiča a odovzdania dieťaťa rodičovi, alebo splnomocnenej osobe, ktorá dieťa preberie v priestoroch MŠ, alebo školského dvora. Učiteľka nesmie dieťa pustiť mimo areál MŠ bez rodiča, resp. splnomocnenej osoby. Po prebratí dieťaťa rodičom, je za dieťa aj v priestoroch materskej školy a školského dvora zodpovedný rodič. Ak rodič neprevezme svoje dieťa do ukončenia prevádzky MŠ t.j. do 16,30, učiteľka telefonicky kontaktuje rodičov. Ak sa učiteľke nepodarí skontaktovať rodiča, kontaktuje postupne ďalšie osoby uvedené v splnomocnení, ak sa jej nepodarí s nikým spojiť, zostáva s dieťaťom v MŠ, nesmie dieťa z MŠ odviesť. 
Opakovane kontaktuje rodičov a ak sa jej to nepodarí, kontaktuje políciu.
V čase pandémie rodičia ani žiadne iné osoby nevstupujú do priestorov šatne, dieťa odovzdajú učiteľke, alebo inej poverenej osobe ,nezdržiavajú sa v priestoroch vstupnej chodby. Vo vstupnej chodbe sa môžu zdržiavať max 2 dospelé osoby.

To isté platí pri odovzdávaní dieťaťa. Ak sa deti v popoludňajších hodinách zdržiavajú na školskom dvore, rodič sa po prebratí dieťaťa nezdržiava na školskom dvore a s dieťaťom odchádza. 

Všetky osoby prichádzajúce do materskej školy sa riadia aktuálnou vyhláškou ÚVZ a pokynmi materskej školy. ( prekrytie horných dýchacích ciest, dezinfekcia rúk, rozostupy )

2. Organizácia v šatni.
Rodič vstupuje do šatne ku skrinkám vyzutý. Pri prezliekaní a odkladaní vecí do skrinky, vedú rodičia v spolupráci s učiteľkami deti k samostatnosti a poriadku. Za poriadok     v skrinkách a výzdobu šatne zodpovedá učiteľka, za hygienu školníčka. Obuv ,v ktorej dieťa prichádza do materskej školy si dieťa uloží do lavičky vo vstupnej chodbe, ku skrinkám vstupuje vyzuté.
 Rodič odchádza z MŠ po odovzdaní dieťaťa učiteľke, nezdržiava sa bezdôvodne v priestore MŠ.
3. Organizácia v umyvárni.

Dieťa má menom označený uterák, pohár a zubnú kefku. ( v čase pandémie, resp. na základe aktuálnych pokynov RÚVZ Michalovce deti nepoužívajú uteráky, vlastné poháre, ani zubné kefky ) . Uteráky sú nahradené papierovými utierkami. Deti sa zdržiavajú v umyvárni     za prítomnosti učiteľky, ktorá ich vedie k osvojovaniu si základných hygienických návykov a samostatnosti pri ich vykonávaní. Za celkovú organizáciu pobytu detí v umyvárni, uzatváranie vody, dodržiavanie príslušných hygienických, zdravotných a bezpečnostných predpisov zodpovedá príslušná učiteľka, za hygienu zodpovedá školníčka.
4. Organizácia v jedálni.
Jedlo sa podáva deťom v k stolovaniu pripravenej jedálni. Desiata detí začína o 8,30, obed detí začína o 11,30 hod., olovrant o 14,30 hod.   Za kvalitu a predpísané množstvo stravy zodpovedá vedúca školskej jedálne a kuchárka. Kuchárka tiež zabezpečuje pitný režim počas celého pobytu v MŠ .
Za organizáciu a výchovný proces v jedálni zodpovedajú učiteľky. 
V čase pandémie sa deti z jednotlivých tried stravujú oddelene v jedálni ( viď prevádzkový poriadok )

Vedú deti k osvojeniu základných návykov kultúrneho stolovania, uplatňujú v maximálnej miere individuálny prístup.
 Počas jedla učiteľka deti nenásilne usmerňuje, prikrmuje mladšie deti podľa potreby. Nenúti ich jesť.

Je zákaz nosiť si vlastné jedlo z domu. Ak má dieťa lekárom zakázané podávanie niektorých druhov jedla- mlieko, mliečne výrobky, je rodič povinný doniesť od lekára odborné lekárske potvrdenie o vylúčení potraviny zo stravy. Podávanie stravy v takomto prípade osobne prerokuje s vedúcou školskej jedálne.
V prípade mimoriadnych situácii alebo pri vyhlásení núdzového stavu sa MŠ riadi prijatými opatreniami nadriadených orgánov.
5. Pobyt vonku.
Počas pobytu detí vonku je učiteľka povinná zabezpečiť deťom plnohodnotnú činnosť. Venuje deťom zvýšenú pozornosť, dodržiava požiadavky bezpečnosti a ochrany zdravia v zmysle príslušných všeobecne záväzných právnych predpisov a pokynov riaditeľky školy. Pobyt vonku sa uskutočňuje za každého počasia, s výnimkou silného nárazového vetra, silného dažďa a silného mrazu. Rodič je povinný zabezpečiť dieťaťu vhodné oblečenie a obuv do každého počasia.

Pobyt vonku sa upravuje vzhľadom na intenzitu slnečného žiarenia, vonkajšej teploty a poveternostných podmienok a zaraďuje sa 2 krát počas dňa, v dopoludňajších a odpoludňajších hodinách.

Súčasťou pobytu vonku je aj vychádzka, ktorá nesmie byť neprimerane dlhá. 

Povinnosťou každej učiteľky je používať na vychádzke terčík, deti majú reflexné vesty. 
Vychádzka musí mať dobre pripravenú a premyslenú náplň. 

Na vychádzke nemôže mať pedagogický zamestnanec viac ako 21 detí od 4 do 5 rokov alebo 22 detí starších ako 5 rokov. Pri vyššom počte detí alebo činnostiach, ktoré si vyžadujú zvýšený dozor (napríklad sánkovanie, korčuľovanie, plávanie), riaditeľ zabezpečí ďalšieho zamestnanca predškolského zariadenia alebo inú plnoletú osobu, ktorá pod vedením učiteľa dbá na bezpečnosť detí. S triedou detí mladších ako 3 roky a detí vo veku od 3 do 4 rokov sa uskutoční vychádzka len v prítomnosti dvoch pracovníkov.

Každá realizácia pobytu vonku je povinnosťou, nie dobrovoľným rozhodnutím materskej školy.
6. Organizácia v spálni.

Počas odpoludňajšieho odpočinku dbá učiteľka o primerané oblečenie, vetranie spálne.
Denne číta pred spaním veku primeranú rozprávku, resp. príbeh, prípadne zapne deťom pred spaním relaxačnú hudbu.

 Od odpočívajúcich detí neodchádza. Individuálne pristupuje k nespiacim deťom. Deti sa počas odpočinku musia zdržiavať v priestore spálne ,rešpektovať potreby ostatných detí a svojim správaním nevyrušovať spiace deti.
Ak dieťa opakovane svojim správaním ruší deti pri odpočinku, môže riaditeľka MŠ upraviť dochádzku dieťaťa do MŠ na poldennú.

7. Organizácia akcií mimo budovy MŠ.
Akcie, ktoré organizuje materská škola mimo budovy materskej školy, oznamuje vopred rodičom. Ak to vyžaduje zmenu stravovacieho režimu riaditeľka vopred dohodne zmenu s riadiacou pracovníčkou školskej jedálne.  
ORGANIZÁCIA VÝLETOV A EXKUZIÍ

Vyhláška č.308/2009 Z.z. odsek 9 znie :

Výlet alebo exkurzia sa organizuje na základe Plánu práce školy najviac na jeden deň s prihliadnutím na bezpečnostné, hygienické a fyziologické potreby detí a so zabezpečením teplého obeda pre deti.

Pred uskutočnením výletu alebo exkurzie pedagogický zamestnanec poverený riaditeľom organizačne zabezpečí prípravu a priebeh výletu alebo exkurzie vrátane poučenia zúčastnených osôb a detí o bezpečnosti a ochrane zdravia. O tom vyhotoví písomný záznam, ktorý potvrdia všetky dospelé zúčastnené osoby svojim podpisom.

Na výlet a exkurziu s deťmi predškolského veku možno použiť aj verejnú dopravu.
Organizácia a prevádzka v čase školských prázdnin :
Záujem o prevádzku MŠ počas školských prázdnin zisťuje riaditeľka MŠ prostredníctvom oznamu na nástenke, resp na FB skupine. Zákonný zástupca svojim podpisom vyjadrí svoj záujem do termínu uvedenom na ozname. 

Prevádzka môže byť spustená, ak sa prihlási najmenej 10 detí.

Prevádzka MŠ môže byť prerušená, alebo skrátená aj z dôvodu odstávky elektrickej energie , vody, alebo plynu.  
V týchto prípadoch riaditeľka materskej školy zverejní oznam o prerušení prevádzky na nástenke oznamov, na FB skupine, alebo na vstupných dverách.
 V čase mimoriadnej situácie a núdzového stavu bude prevádzka MŠ upravená prípadne prerušená podľa platných dokumentov, vyhlášok a rozhodnutí vydaných ÚVZ SR, Ministerstvom školstva alebo iných nadriadených orgánov.

Poskytovanie pedagogickej praxe
Materská škola môže poskytnúť študentom stredných odborných škôl a vysokých škôl pripravujúcich budúcich učiteľov materských škôl  vykonanie pedagogickej praxe len so súhlasom zriaďovateľa.

V.
Starostlivosť o zdravie, hygienu a bezpečnosť detí.

V starostivosti o zdravie, hygienu a bezpečnosť detí zamestnanci školy sa riadia záväznými právnymi predpismi, najmä zákonom 245/2008 o výchove a vzdelávaní § 152.

Školy a školské zariadenia sú pri výchove a vzdelávaní, pri činnostiach priamo súvisiacich s výchovou a vzdelávaním a pri poskytovaní služieb povinné

a) prihliadať na základné fyziologické potreby detí a žiakov,

b) vytvárať podmienky na zdravý vývin detí a žiakov a na predchádzanie

sociálnopatologickým javom,

c) zaistiť bezpečnosť a ochranu zdravia detí a žiakov,

d) poskytnúť nevyhnutné informácie na zaistenie bezpečnosti a ochrany zdravia detí a žiakov,

e) viesť evidenciu školských úrazov detí a žiakov, ku ktorým prišlo počas výchovnovzdelávacieho procesu a pri činnostiach organizovaných školou; pri vzniku školského úrazu vyhotoviť záznam o školskom úraze . 
Ďalej sa riadi zákonom 311/2001 Z. z.Zákonník práce,ako vyplýva zo zmien a doplnkov vykonaných zákonom č. 165/2002 Z. z., zákonom č.408/2002 Z. z., zákonom č. 413/2002 Z. z. a zákonom č. 210/2003 Z. z., zákonom 124/2006

Z. z o bezpečnosti a ochrane zdravia pri práci a o zmene a doplnení niektorých zákonov,zákonom 355/2007 o ochrane, podpore a rozvoji verejného zdravia a o zmene a doplnení niektorých zákonov, Školským poriadkom , Pracovným poriadkom a Organizačným poriadkom, zákonom 596/2003 Z.z. v znení neskorších predpisov o štátnej správe v školstve a školskej samospráve, Občianským zákonníkom §422, internými pokynmi riaditeľky školy, ako aj ostatnými právnymi normami vyplývajúcimi z pracovného pomeru a zákona

245/2008 školský zákon..

Za dodržiavanie hygienických predpisov v priestoroch školy a ochranu zdravia detí zodpovedajú aj prevádzkové zamestnankyne a to v rozsahu im určenej pracovnej náplne.

V zmysle Dohovoru o právach dieťaťa sú učitelia povinní zabezpečovať aktívnu ochranu detí pred sociálno - patologickými javmi, monitorovať zmeny v správaní detí a v prípade oprávneného podozrenia z fyzického, alebo psychického týrania či ohrozovania mravného vývinu bezodkladne riešiť problém v spolupráci s vedením školy a centrom výchovnej a psychologickej prevencie, kontaktovať príslušný odbor sociálnych vecí, pediatra a príslušné oddelenie policajného zboru1 . V prípade akútneho prenosného ochorenia dieťaťa zabezpečiť nad ním dočasný dohľad ,izoláciu od ostatných detí a bez meškania informovať zákonného

zástupcu .
V prípade úrazu poskytnúť prvú pomoc a konzultovať s lekárom. Oznámenie o úraze podá rodičovi učiteľka, pri ktorej sa úraz stal a zaeviduje ho u riaditeľky školy hneď po ošetrení dieťaťa.
 V priestoroch školy a školského areálu je prísne zakázané požívať alkoholické

nápoje a iné psychotropné látky .

V priestoroch školy je prísny zákaz fajčenia.( Zákon 377/2004 o ochrane nefajčiarov a o zmene doplnení niektorých zákonov )
Podávanie liekov v materskej škole :

V materskej škole nesmú byť dieťaťu podávané žiadne lieky s výnimkou život zachraňujúcich liekov. Ak rodič žiada o podávanie takéhoto lieku v situácii ohrozenia života dieťaťa je povinný zabezpečiť zamestnancom materskej školy zaškolenie lekárom ako správne postupovať pri podávaní lieku. Ak je to možné , liek príde dieťaťu podať rodič. Rodič je povinný podať o takomto riziku informáciu a podpísať informovaný súhlas o postupe pri prípadnom ohrození života dieťaťa.

Pedikulóza
     V prípade, že rodič  zistí výskyt vší v domácom prostredí, je povinný túto skutočnosť oznámiť školskému zariadeniu, ktoré dieťa navštevuje.

V prípade, ak učiteľ v školskom zariadení zistí výskyt vší, upovedomí rodiča, ktorý je povinný si dieťa okamžite prevziať z MŠ a následne vykonať represívne opatrenia. Dieťa nenavštevuje školský kolektív až do úplného vyčistenia. 
Učiteľka pri vykonávaní ranného filtra vykonáva pravidelne prehliadku vlasov  minimálne 21 dní po výskyte. Ak sa do 21 dní od výskytu  vši v kolektíve neobjavia, ohnisko možno považovať za skončené.

VI.
Ochrana spoločného majetku

Kľúče od budovy MŠ vlastní riaditeľka MŠ a školníčka MŠ. Kuchárka má kľúče od vchodu, ktorým sa privážajú potraviny. Školníčka ráno otvára budovu, vypne zabezpečovací systém, vetrá a vykonáva obhliadkovú kontrolu, po skončení pracovnej doby zamyká, spustí zabezpečovací systém v MŠ a vykonáva kontrolu o bezpečnom uzamknutí, vody, plynu a elektriny a vykoná písomný záznam do denníka trojstupňovej kontroly. 
V budove MŠ je bez sprievodu pracovníčky školy zakázaný akýkoľvek pohyb cudzích osôb. O každej návšteve musí byť upovedomená riaditeľka MŠ. Každá návšteva pri vstupe podpisuje vyhlásenie o bezpríznakovosti.
Budova MŠ sa uzamyká v čase od 8,00 do 14,30. Pre zákonných zástupcov detí, ktoré majú poldennú dochádzku do MŠ sa budova odomyká od 11,45 do 12,00 hod.
Pracovníčky MŠ chránia a zodpovedajú za inventár MŠ. 
Osobné veci si pracovníčky MŠ odkladajú na určené miesto.
Zodpovednosť zamestnanca za škodu :

Zamestnanec zodpovedá organizácii za škodu, ktorú spôsobil porušením povinností pri plnení pracovných úloh

Za zverené hotovosti, ceniny, tovar, zásoby materiálu, za stratu nástrojov a iných predmetov, ktoré mu organizácia zverila na písomné potvrdenie

Pracovný čas zamestnancov MŠ je od 6,30 do 16,30 hod. Je zverejnený na nástenke oznamov.
Začiatok a koniec pracovného času sú zamestnanci povinní zaznamenávať v knihe dochádzky chronologicky.
Na pracovisko nastupovať včas podľa harmonogramu práce.
Opustenie pracoviska počas pracovnej doby zaznamenať do knihy dochádzky so súhlasom nadriadeného.

VII.

Práva a povinnosti detí , zákonných zástupcov a zamestnancov.
Rozsah práv, povinností a zodpovednosti zamestnancov školy vyplýva z platných všeobecných právnych predpisov (§ č.81, č.82 ZP, Pracovný poriadok), ich pracovnej náplne a z príkazov a pokynov ich nadriadených. Príkazmi a pokynmi možno operatívne zasahovať do pracovnej náplne zamestnancov.
Zamestnanci majú najmä tieto povinnosti 

·  plniť príkazy priameho nadriadeného
· Riadiť sa prevádzkovým, školským, pracovným a organizačným poriadkom
· využívať fond pracovnej doby na plnenie pracovných úloh

· dodržiavať pracovný čas

· bezdôvodne neopúšťať pracovisko

· dodržiavať predpisy na úseku ochrany a bezpečnosti pri práci a požiarnej ochrany

· na základe zákona NRSR č. 377/2004 Z. z. o ochrane nefajčiarov dodržiavať § 7 ods. 1 písm. c/ zákaz fajčenia v predškolských zariadeniach a ich objektoch

· na základe zákona NR SR č. 330/1996 Z. z. a jeho novely zákona č. 124/2006 Z. z. o bezpečnosti a ochrane zdravia pri práci v znení neskorších predpisov, o zákaze požívania alkoholických nápojov a zneužívania omamných a psychotropných látok dodržiavať zákaz požívať alkoholické nápoje na pracovisku a v pracovnom čase aj mimo pracoviska a zároveň nenastupovať pod ich vplyvom do práce

· ochraňovať vlastníctvo štátu, riadne hospodáriť a nakladať s majetkom školy a chrániť ho pred zničením, poškodením, stratou alebo zneužitím

· upozorniť ihneď svojho nadriadeného na nesprávnosť príkazu, odmietnuť vykonanie príkazu, ak je jeho splnenie trestne alebo sa prieči zákonu a túto skutočnosť ihneď oznámiť vyššiemu nadriadenému
Zamestnanci majú právo :

· na odmenu za vykonanú prácu podľa jej množstva, akosti a spoločenského významu

· na zaistenie bezpečnosti a ochrany zdravia pri práci, na odpočinok a zotavenie sa po práci

· požadovať pomôcky na plnenie daných úloh a vykonanie potrebných opatrení pre bezpečnú prácu

· oboznámiť sa s organizačným poriadkom, pracovným poriadkom, mzdovými, bezpečnostnými a ostatnými predpismi, vzťahujúcimi sa k jeho pracovisku a práci nim vykonávanej
Povinnosti pedagogických zamestnancov :

· zabezpečovať súlad výchovy a vzdelávania a starostlivosť o zdravý vývoj detí v MŠ

· viesť deti k dodržiavaniu hygienických zásad a zásad bezpečnej práce, k dodržiavaniu hygienických, dopravných, požiarnych a iných predpisov a pokynov príslušných orgánov, ktoré sa týkajú starostlivosti o bezpečnosť a ochranu zdravia v školstve, pri činnostiach kedy je zvýšene ohrozenie zdravia detí a pri školských podujatiach (napr. výletoch, v škole v prírode, vychádzkach a pod.)

· dodržiavať stanovené metodické postupy, postupovať podľa schválených pedagogických dokumentov a pedagogicko-organizačných pokynov

· zvyšovať úroveň svojej práce odborným vzdelávaním, samostatným štúdiom alebo v organizovaných formách ďalšieho vzdelávania pedagogických zamestnancov

· v záujme jednotného výchovného pôsobenia na deti spolupracovať so zákonnými zástupcami detí; na požiadanie zákonných zástupcov informovať ich na triednych aktívoch, prípadne na individuálne dohodnutých stretnutiach, pri preberaní detí a to ústne alebo písomne, poskytovať im odborné poradenstvo

· triedny učiteľ odovzdáva informácie vedúcich zamestnancov naše MŠ rodičom individuálne aj formou nástenky

· spolupracovať s ostatnými zamestnancami školského zariadenia

· sústavne sa oboznamovať s právnymi predpismi a inými predpismi na zaistenie bezpečnosti a ochrany zdravia pri práci

Dieťa má právo na :
· rovnoprávny prístup ku vzdelávaniu

· bezplatne vzdelanie pre päťročné deti pred začiatkom plnenia povinnej školskej dochádzky

· individuálny prístup rešpektujúci jeho schopnosti a možnosti, nadanie a zdravotný stav

· poskytovanie poradenstva a služieb spojených s výchovou a vzdelávaním

· výchovu a vzdelávanie v bezpečnom a hygienicky vyhovujúcom prostredí

· organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny

· úctu k svojej osobe a na zabezpečenie ochrany proti fyzickému, psychickému a sexuálnemu násiliu
Dieťa so špeciálnymi výchovno – vzdelávacími potrebami má právo na :

-  výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.
Dieťa je povinné :

· neobmedzovať svojim konaním práva ostatných osôb zúčastňujúcich sa výchovy a vzdelávania

· dodržiavať školský poriadok a ďalšie vnútorné predpisy školy

· chrániť pred poškodením majetok školy a majetok, ktorý škola využíva na výchovu a vzdelávanie

· konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní

· ctiť si ľudskú dôstojnosť svojich spolužiakov a zamestnancov školy

· rešpektovať pokyny zamestnancov školy, ktoré sú v súlade so všeobecne záväznými platnými predpismi, vnútornými predpismi školy a dobrými mravmi
Zákonný zástupca dieťaťa má právo :
· žiadať, aby sa v rámci výchovy a vzdelávania v škole poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania

· oboznámiť sa so školským vzdelávacím programom školy a školským poriadkom

· byť informovaný o výchovno-vzdelávacích výsledkoch svojho dieťaťa

· na poskytovanie poradenských služieb

· zúčastňovať sa výchovy a vzdelávania po predchádzajúcom súhlase riaditeľa školy

· vyjadrovať sa ku školskému vzdelávaciemu programu prostredníctvom orgánov školskej samosprávy
Zákonný zástupca dieťaťa je povinný:

· vytvoriť pre dieťa podmienky na prípravu na výchovu a vzdelávanie

· dodržiavať podmienky výchovno-vzdelávacieho procesu svojho dieťaťa určené školským poriadkom

· dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby

· informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania

· nahradiť škodu, ktorú dieťa úmyselne zavinilo

· dôvody neprítomnosti dieťaťa na výchove a vzdelávaní doložiť dokladmi v súlade so školským poriadkom
· -zákonný zástupca je povinný rešpektovať, že počas pobytu v MŠ dieťa nesmie používať mobilné elektronické zariadenia, prostredníctvom ktorých dochádza k prenosu údajov tretím osobám bez súhlasu osôb o ktorých sa údaje prenášajú/pedag.zamestnancov aj nepedag.zamestnancov MŠ a detí prijatých do MŠ/
· v prípade zverenia dieťaťa právoplatným rozhodnutím súdu len jednému zo zákonných zástupcov, ktorý zastupuje dieťa v bežných veciach, je vhodné poučiť rozvedených rodičov o tom, že materská škola bude riešiť všetky záležitosti týkajúce sa dieťaťa výhradne s rodičom, ktorý má dieťa v bežných veciach (napr. zabezpečenie krúžkovej činnosti atď.) zastupovať.

- v prípade, ak má materská škola podozrenie, že zákonný zástupca opakovane preberá dieťa pod vplyvom alkoholu alebo iných omamných látok, alebo ak sa u dieťaťa prejavia zmeny, nasvedčujúce zanedbávaniu riadnej starostlivosti, bude materská škola po predchádzajúcom písomnom upozornení zákonného zástupcu, v rámci všeobecnej oznamovacej povinnosti vyplývajúcej z § 7 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele informovať o tejto skutočnosti príslušný Úrad práce, sociálnych vecí a rodiny, oddelenie sociálnoprávnej ochrany detí a sociálnej kurately.
Za porušenie školského poriadku je považované aj osočovanie pedagogických a nepedagogických zamestnancov a detí navštevujúcich materskú školu na sociálnych sieťach a môže byť po upozornení dôvodom na vylúčenie dieťaťa z materskej školy. 
Dištančné vzdelávanie v materskej škole.

Pri prerušení prevádzky materskej školy sa deti, pre ktoré je predprimárne vzdelávanie povinné vzdelávajú dištančnou formou a to videohovormi prostredníctvom aplikácie messenger. Pre tieto účely má materská škola po dohode so zákonnými zástupcami vytvorené skupiny ( max po 5 detí) , ktoré sa postupne pripájajú v čase, ktorý si dohodli na Rodičovskom združení  . Ak sa dieťa v danom čase nemôže pripojiť, rodič to spolu s dôvodom oznámi učiteľke.
Online vzdelávanie je doplnené zadávaním úloh, ktoré nie je možné splniť počas videohovoru, pracovnými listami a pod. Učiteľka zadá jednotlivé úlohy do skupín, prípadne ako príspevok do uzavretej fb skupiny.

Vypracované pracovné listy a výtvarné práce deti doložia pri návrate do kolektívu.

Deti, pre ktoré predprimárne vzdelávanie nie je povinné sa v čase dlhodobého prerušenia prevádzky vzdelávajú dobrovoľne prostredníctvom zadávaných úloh na uzavretej fb skupine.
V prípade mimoriadnych situácii alebo pri vyhlásení núdzového stavu sa MŠ riadi prijatými opatreniami nadriadených orgánov. Zákonní zástupcovia detí, ako aj všetci návštevníci MŠ sú povinní tieto nariadenia rešpektovať a riadiť sa nimi. V prípade nerešpektovania nariadených opatrení bude riaditeľka postupovať podľa prijatých predpisov.
Spôsob zaznamenávania zmien v školskom poriadku
V prípade, ak sa ukáže, napr. na základe zmien v právnych prepisoch, príp. po vydaní nových usmernení a pokynov zriaďovateľa, príp. na základe zistení Štátnej školskej inšpekcie atď.,  je potrebné niektoré časti školského poriadku zmeniť alebo vypustiť, tieto zmeny sa budú realizovať to formou dodatkov, ktoré sa číslujú od 1 po N. Dodatok k platnému školskému poriadku je možné vypracovať kedykoľvek v priebehu roka. V prípade, že by počet dodatkov robil školský poriadok neprehľadným a málo výstižným, vydá riaditeľka po predchádzajúcom prejednaní v Rade školy a v pedagogickej rade nový školský poriadok, samozrejme s tým, že v tzv. derogačnej klauzule bude uvedené zrušovacie ustanovenie v tom zmysle, že vydaním nového školského poriadku sa ruší predchádzajúci školský poriadok vrátane všetkých jeho dodatkov.
 ZÁVEREČNÉ USTANOVENIA
Školský poriadok je záväzný pre všetkých zamestnancov Materskej školy Nacina Ves, deti a ich zákonných zástupcov. V prípade porušenia školského poriadku môže riaditeľka materskej školy vydať rozhodnutie o uložení výchovného opatrenia, resp. ukončení dochádzky .
